劉錦山自衡州歸復書仍貽之詩
作者：衛宗武
朝代：宋

paragraphs: 渺渺湘水波，浩浩衡山雲。
悠悠我之思，皎皎兮美人。
美人不可見，陵谷日遷變。
風塵方紛攘，意者生死判。
鴈來信可通，豈若重會逢。
恨無健羽翮，萬里飛相從。
腰下黄金佩，人間紫馬貴。
還疑衮繡身，易奪丘園志。
鶴髮幾七旬，年與君爲鄰。
交至老彌篤，恨弗時相親。
急流中勇退，一舸歸私第。
俄傳尺素書，讀之喜不寐。
願堅如蘭心，共締松菊盟。
毋貽林澗愧，復動軒冕情。
皓首金石契，何異園與綺。
昔日良友朋，今爲老兄弟。